Namanganda musiqani baland ovozda eshitgani uchun ayolni jarohatlagan fuqaro ushlandi

Namangan viloyati Namangan shahrida 16 mart kuni musiqani baland ovozda eshitgani uchun ayolni jarohatlagan fuqaro ushlandi. Bu haqda viloyat Ichki ishlar boshqarmasi axborot xizmati xabar berdi.
Ma'lum qilinishicha, shu kuni soat taxminan 21:00 da Davlatobod tumani “Yangi tong” MFYda yashovchi 1955 yilda tug'ilgan fuqaro yashash xonadonida qo'shnisi bilan o'zaro janjallashgan. Voqeaga qo'shni ayolning o'z uyida musiqani baland ovozda eshitgani sabab bo'lgan. Oqibatda 1972 yilda tug'ilgan ayolga tan jarohati yetkazilgan.
Qayd etilishicha, ushbu holat bo'yicha shahar Ichki ishlar organlari faoliyatini muvofiqlashtirish boshqarmasi Davlatobod tuman Ichki ishlar boshqarmasi Tergov bo'limi tomonidan Jinoyat kodeksining 105-moddasi 1-qismi (Qasddan badanga o'rtacha og'ir shikast yetkazish) bilan jinoyat ishi qo'zg'atilgan.
Avvalroq Toshkent shahar Yangihayot tumanida 2 avgustdan 3 avgustga o'tar kechasi 23 yoshli ayolning izidan poylab yurib, liftda unga “lezvie” bilan tajovuz qilgan shaxs ushlangandi. Shuningdek, Toshkentda ayol kundoshining yuzini bir necha marta “lezvie” bilan kesgani, Surxondaryoda erkak tanish ayolga tan jarohati yetkazgani va Jizzaxda 25 yoshli yigit qo'shnisining yotoqxonasiga kirib, ayolga tahdid qilgani xabar qilingan.